कहा- ये इतनी मेहनत गुड गवर्नेंस में करते तो खराब हालत नहीं होती
PM Modi's Karnataka Election Campaign Schedule Update: Latest News  प्रधानमंत्री नरेन्द्र मोदी आज से कर्नाटक के दो दिवसीय दौरे पर रहेंगे। इस दौरान वह 6 जनसभाओं को संबोधित करेंगे। इसके अलावा दो जगहों पर रोड शो भी करेंगे।
कर्नाटक में 10 मई को विधानसभा चुनाव होंगे। वोटिंग से 11 दिन पहले प्रधानमंत्री नरेंद्र मोदी राज्य के दो दिन के दौरे पर शनिवार को बीदर पहुंचे। उन्होंने तीन सभाएं कीं। सबसे पहले सुबह 11 बजे हुमनाबाद में जनसभा को 36 मिनट संबोधित किया। दूसरी- दोपहर सवा एक बजे विजयपुरा में। यहां वे 27 मिनट बोले। मोदी पौने 3 बजे बेलागावी के कुडाची में 38 मिनट बोले।
बीदर में प्रधानमंत्री ने कहा- मुझे कांग्रेस के लोगों ने 91 बार गालियां दीं। गालियों के शब्दकोष में टाइम खराब करने के बजाय अगर कांग्रेस ने इतनी मेहनत गुड गवर्नेंस में की होती तो इनकी इतनी दयनीय स्थिति नहीं होती। कांग्रेस अध्यक्ष मल्लिकार्जुन खड़गे ने 27 अप्रैल को कलबुर्गी में एक चुनावी सभा के दौरान प्रधानमंत्री को जहरीले सांप की तरह बताया था। मोदी का इशारा खड़गे पर था।
खड़गे ने कहा था- आप सोच सकते हैं कि यह जहर है या नहीं, लेकिन अगर उसे चखेंगे, तो आपकी मौत हो जाएगी। हालांकि, विवाद बढ़ने के बाद खड़गे ने माफी मांग ली थी।
मोदी के 36 मिनट की स्पीच सिलसिलेवार पढ़ें... 
PM उम्मीदवार बना, तब बीदर की जनता ने आर्शीवाद दिया था
प्रधानमंत्री ने 2014 का वाकया याद करते हुए कहा- ये मेरा सौभाग्य है कि इस विधानसभा चुनाव में मेरी शुरुआत बीदर से हो रही है। बीदर का आशीर्वाद मुझे तब भी मिला था जब मैं प्रधानमंत्री पद का उम्मीदवार बना था। आज इतनी बड़ी संख्या में यहां आ कर आपने पूरे देश को संदेश दे दिया है कि- इस बार, भाजपा सरकार। यह चुनाव कर्नाटक को देश में नंबर-1 राज्य बनाने का चुनाव है।
कर्नाटक में डबल इंजन की सरकार जरूरी
PM ने कहा- कर्नाटक को देश का नंबर-1 राज्य बनाने के लिए यहां डबल इंजन सरकार का होना बेहद जरूरी है। कांग्रेस की सरकार में हर साल 30 हजार करोड़ रुपए के आसपास विदेशी निवेश कर्नाटक में आता था, जबकि BJP की सरकार में अब हर साल करीब 90 हजार करोड़ रुपए का विदेशी निवेश कर्नाटक में आ रहा है।
PM किसान सम्मान निधि के लिए विपक्षी नाम तक नहीं भेजते थे
मोदी ने कहा- जब हमने PM किसान सम्मान निधि शुरू की थी तब कर्नाटक में कांग्रेस-JDS की सरकार थी। इनको किसानों से कितनी नफरत है देखिए कि ये लाभार्थी किसानों की सूची केंद्र सरकार को भेजने में रुकावटें पैदा करते थे। उनको तकलीफ यह थी इसमें बीच में कोई कटकी नहीं थी, पैसा सीधे किसानों के खाते में जा रहा था। कांग्रेस राज में 100 से ज्यादा ऐसी सिंचाई योजनाएं थी जो दशकों से लटकी हुई थीं। बीते 9 वर्षों में दशकों से अधूरी पड़ी 60 से ज्यादा सिंचाई योजनाओं को हम पूरा कर चुके हैं।
आपके सपनों को पूरा करने का बीड़ा BJP ने उठाया है
PM ने कहा- आप सब एक ऐसा कर्नाटक चाहते हैं जहां हाइवे और एक्सप्रेस-वे का विस्तार होता रहे, जहां मेट्रो की सुविधा और ज्यादा जिलों तक हो, जहां और भी अधिक संख्या में 'वन्दे भारत' जैसी आधुनिक ट्रेनें चलें, जहां हर खेत में सिंचाई की आधुनिक सुविधाएं हो... पिछले पांच वर्षों में सामान्य मानवी ने कर्नाटक में विकास की जो रफ्तार देखी है वो रुकना नहीं चाहते और आपके इन सपनों को पूरा करने का बीड़ा BJP ने उठाया है।
अब तक मुझे कांग्रेस के लोगों ने 91 बार अलग अलग गालियां दी हैं
प्रधानमंत्री बोले- कांग्रेस हर उस व्यक्ति से नफरत करती है जो जनता की बात करता है, जो उनके भ्रष्टाचार को सामने लाता है, जो उनकी स्वार्थ भरी राजनीति पर प्रहार करता है। इस चुनाव में भी कांग्रेस ने फिर से मुझे गालियां देने का काम शुरू कर दिया है। अब तक मुझे कांग्रेस के लोगों ने 91 बार अलग अलग गालियां दी हैं। इन गालियों के शब्दकोष में टाइम खराब करने की बजाय अगर कांग्रेस ने इतनी मेहनत गुड गवर्नेंस में की होती तो इनकी इतनी दयनीय स्थिति नहीं होती।
बीदर की 30 हजार बहनों को हमने 'लखपति दीदी' बनाया है
PM ने कहा- जब तक कर्नाटक में कांग्रेस की सरकार रही उसने गरीबों के घर बनाने की रफ्तार धीमी कर दी। डबल इंजन की सरकार बनने के बाद कर्नाटक में गरीबों को 9 लाख के आस पास पक्के घर मिलना तय हुआ। भाजपा ने बीदर में करीब 30 हजार घर बनाए हैं यानी बीदर की 30 हजार बहनों को हमने 'लखपति दीदी' बनाया है। कांग्रेस को कभी गरीब की तकलीफ समझ ही नहीं आई, इन्होने कभी गरीबी देखी ही नहीं। कांग्रेस वो दल है जो विकास में भी राजनीति करती है, रोड़े अटकाती है।
हमने बंजारा साथियों को भी विकास से जोड़ा
PM ने आगे कहा, करोड़ों माताओं-बहनों के बैंक खाते BJP ने खुलवाए, उसमें सरकारी मदद सीधे पहुंचे यह व्यवस्था BJP ने की। बिना गारंटी मुद्रा लोन मिले ये व्यवस्था BJP ने की, मुफ्त राशन की व्यवस्था बीजेपी ने की... हमारे बंजारा साथियों की कांग्रेस ने कभी सुध नहीं ली लेकिन हमने उनको भी विकास से जोड़ा।
इस साल 8 बार कर्नाटक का दौरा कर चुके हैं PM
इस साल PM मोदी चुनाव प्रचार से पहले कर्नाटक का आठ बार दौरा कर चुके हैं। आखिरी बार उन्होंने 9 अप्रैल को यहां का दौरा किया था। उससे पहले वह 25 मार्च को BJP की राज्यव्यापी 'विजय संकल्प यात्रा' के समापन के मौके पर कर्नाटक के दावणगेरे पहुंचे थे और एक रोड शो के बाद जनसभा को संबोधित किया था।
कर्नाटक चुनाव से जुड़ी ये खबरें भी पढ़ें...
1. शाह बोले- कांग्रेस वालों की मति मारी गई है:कहा- खड़गे PM को काला सांप कहते हैं
केंद्रीय गृह मंत्री अमित शाह ने शुक्रवार को कर्नाटक के धारवाड़, शिराहट्टी और हंगल में जनसभा को संबोधित किया। धारवाड़ में शाह ने भाषण की शुरुआत कांग्रेस अध्यक्ष मल्लिकार्जुन खड़गे के प्रधानमंत्री नरेंद्र मोदी को जहरीला सांप बताए जाने वाले बयान से की। पूरी खबर पढ़ें...
2. कर्नाटक में बोले शाह-कांग्रेस दिवालिया हुई: BJP से आए नेताओं के दम पर चुनाव लड़ रही
अमित शाह तीन दिन के कर्नाटक दौरे पर हैं। दौरे के दूसरे दिन मंगलवार को उन्होंने बागलकोट में चुनावी रैली को संबोधित किया। यहां उन्होंने मुस्लिम आरक्षण, भाजपा नेताओं के कांग्रेस में शामिल होने, PFI बैन, और JD(S)-कांग्रेस को लेकर कई बातें कहीं। यहां पढ़ें पूरी खबर...
3. प्रियंका गांधी की कर्नाटक में पहली चुनावी रैली: मैसूरु में कहा- यहां 40% कमीशन वाली सरकार
कांग्रेस महासचिव प्रियंका गांधी ने मंगलवार को मैसूरु से पार्टी प्रत्याशियों के लिए चुनाव प्रचार की शुरुआत की। 10 मई को होने वाले कर्नाटक विधानसभा चुनाव से पहले प्रियंका पहली बार राज्य के दौरे पर पहुंची। प्रियंका ने राहुल गांधी की तरह ही कर्नाटक की भाजपा सरकार को 40% कमीशन वाली सरकार बताया। उन्होंने कहा कि भाजपा की सरकार ने आपको बेशर्मी और बेरहमी से लूटा है।यहां पढ़ें पूरी खबर...